# Kommissorium for revisionsudvalget i KommuneKredit

#### Formål

* 1. I dette kommissorium fastsættes revisionsudvalgets opgaver og ansvar.
  2. Revisionsudvalget forbereder bestyrelsens arbejde vedrørende regnskabs- og revisionsmæssige forhold, herunder relaterede risikomæssige forhold, samt andre forhold, som bestyrelsen måtte ønske gjort til genstand for en nærmere gennemgang i revisionsudvalget. Uddelegering til revisionsudvalget ændrer ikke bestyrelsens ansvar eller beføjelser.

#### Udvalgets medlemmer og konstituering

* 1. Revisionsudvalget består af tre bestyrelsesmedlemmer, hvoraf de to uafhængige bestyrelsesmedlemmer er fødte medlemmer. Mindst ét af disse to medlemmer skal have kvalifikationer inden for regnskabsvæsen eller revision, jf. også vedtægterne § 10, stk. 4.
  2. Udpegning af revisionsudvalgets medlemmer følger valgperioden for bestyrelsen, som fastsat i vedtægterne §§ 10, stk. 5 og 14, stk. 2, og sker så vidt muligt på det førstkommende bestyrelsesmøde i valgperioden.
  3. Bestyrelsen udpeger formanden for revisionsudvalget blandt udvalgets medlemmer. Formanden for bestyrelsen kan ikke være formand for revisionsudvalget.
  4. Revisionsudvalget er underlagt samme tavshedspligt som bestyrelsen.

#### Møder

* 1. Mødefrekvens, dagsorden og mødedeltagere
     1. Møder afholdes så ofte, som formanden for revisionsudvalget finder det nødvendigt, dog mindst fire gange om året. Dagsordenen for de faste møder følger som udgangspunkt et årshjul, som fastlægges forud for hvert kalenderår.
     2. Formanden skal herudover indkalde til møde, når et medlem af revisionsudvalget eller den eksterne revision finder det nødvendigt.
     3. Som udgangspunkt afholdes to af revisionsudvalgets møder forud for de bestyrelsesmøder, hvorpå bestyrelsen behandler og godkender KommuneKredits årsrapport og delårsrapport. På disse møder deltager tillige den eksterne revision (de valgte statsautoriserede revisorer).
     4. Den ministerieudpegede revisor deltager som udgangspunkt i alle revisionsudvalgsmøder.
     5. Andre medlemmer af bestyrelsen, medlemmer af direktionen, relevante medarbejdere i KommuneKredit og den eksterne revision deltager i møderne på revisionsudvalgets anmodning. Revisionsudvalget skal mødes med den eksterne revision mindst én gang om året, uden direktionen er til stede.
  2. Beslutningsdygtighed og beslutninger
     1. Revisionsudvalget er beslutningsdygtigt, når to medlemmer er til stede.
     2. Beslutninger træffes med simpelt flertal. I tilfælde af stemmelighed har udvalgets formand den afgørende stemme.
  3. Mødereferater
     1. Der skal udarbejdes referater af, hvad der passerer på udvalgets møder, og kopi heraf skal tilgå alle medlemmer af bestyrelsen. Bestemmelserne i bestyrelsens forretningsorden pkt. 3.6. gælder også revisionsudvalgets referater.
     2. Referat af det seneste revisionsudvalgsmøde udsendes til bestyrelsen og behandles, såfremt det er praktisk muligt, på det næste bestyrelsesmøde. I modsat fald giver formanden for revisionsudvalget en sammenfatning af det passerede på udvalgets møde, og referatet fremlægges for bestyrelsen til orientering ved det efterfølgende bestyrelsesmøde.

1. **Sekretariat**
   1. Direktionen udpeger en referent, som udarbejder referater af udvalgets møder. Direktionen sørger endvidere for, at øvrige sekretariatsfunktioner varetages, herunder at referaterne arkiveres i KommuneKredits elektroniske arkivsystem og fysiske arkiv.
2. **Beføjelser**
   1. Revisionsudvalget refererer til bestyrelsen og skal inden for sine bemyndigelser foretage indstillinger og forelægge forslag for bestyrelsen. Bestyrelsen bemyndiger revisionsudvalget til at:

* gennemgå, undersøge og vurdere ethvert forhold, der ligger inden for kommissoriet,
* indhente nødvendig information fra direktionen og medarbejderne i KommuneKredit,
* indhente oplysninger fra KommuneKredits eksterne revision,
* gøre brug af eksterne rådgivere i det omfang, udvalget finder det nødvendigt eller hensigtsmæssigt for varetagelsen af sine opgaver, idet udvalget skal undgå at antage samme eksterne rådgivere som direktionen.

1. **Revisionsudvalgets opgaver**
   1. Regnskaber
      1. Revisionsudvalget skal informere bestyrelsen om regnskabsaflæggelsesprocessen og resultatet af den lovpligtige revision.
      2. Revisionsudvalget overvåger og overvejer regnskabsaflæggelses-processen, herunder de relaterede processer, og foretager indstillinger til bestyrelsen. Revisionsudvalget skal engagere sig i dialog med ekstern revisor herom. Som led i dette skal revisionsudvalget overveje:

(a) Regnskabsprincipper og -praksis, herunder overholdelse af gældende regnskabsstandarder og andre lovkrav mv.

(b) Væsentlige aktiv- og passivposter, hvor værdiansættelser i høj grad hviler på skøn

(c) Væsentlige eller ekstraordinære transaktioner, der påvirker regnskaberne, herunder en vurdering af væsentlighedsniveauet

(d) Eventuelle transaktioner med nærtstående parter

(e) Oplysningernes gennemsigtighed og fuldstændighed

(f) Væsentlige justeringer som følge af revision

(g) Forventninger til fremtiden og grundlaget herfor

* + 1. Mindst én gang årligt skal revisionsudvalget gennemgå de anvendte regnskabsprincipper, herunder for værdiansættelsen af finansielle instrumenter, investeringsaktiver og skat.
  1. Risikostyring
     1. Revisionsudvalget overvåger, overvejer og foretager indstillinger til bestyrelsen om:

(a) Risici i forbindelse med regnskabsaflæggelse og fremlæggelse af regnskaber

(b) Effektiviteten af interne kontroller med fokus på både den finansielle og operationelle rapportering

(c) Effektiviteten af KommuneKredits risikostyringssystemer med særlig fokus på den finansielle rapportering

* + 1. Revisionsudvalget skal følge op på sager, der kan involvere svig.
  1. Ekstern revision
     1. Revisionsudvalget afgiver anbefalinger til bestyrelsen vedrørende udpegelsen af KommuneKredits eksterne revisorer samt revisionsaftalen og revisionshonoraret.
     2. Revisionsudvalget overvåger den eksterne revision og skal som led heri:

1. Overvåge den eksterne revisions uafhængighed, objektivitet og kompetencer, herunder den eksterne revisions levering af andre ydelser end revision
2. Sikre, at den eksterne revision har fokus på alle områder af KommuneKredit, der indebærer særlige risici i forhold til regnskabsaflæggelsen
3. Gennemgå den eksterne revisions revisionsplan for det kommende år, herunder drøfte det af revisor påtænkte væsentlighedsniveau og identifikation af betydelige risici
4. Overvåge implementeringen af de af KommuneKredit igangsatte aktiviteter til at afhjælpe revisionsmæssige observationer samt modtage rapportering om eventuelle udestående observationer
5. Gennemgå den eksterne revisions rapportering om væsentlige aktiviteter, observationer og konklusioner baseret på den eksterne revisions revisionsprotokol samt andre rapporter og materialer
   1. Politikker
      1. Revisionsudvalget skal årligt foretage gennemgang af de af bestyrelsen vedtagne politikker med fokus på at forbehandle det årlige review af politikkerne.
   2. Øvrige forhold
      1. Mindst én gang årligt skal revisionsudvalget gennemgå oversigt over væsentlige outsourcede aktiviteter.
      2. Revisionsudvalget skal gennemgå og informere bestyrelsen om den årlige compliance-rapportering.
      3. Revisionsudvalget foretager gennemgang og informerer bestyrelsen om indkomne forhold via whistleblowerordningen.
6. **Offentliggørelse**
   1. I årsrapporten oplyses om revisionsudvalget, herunder revisionsudvalgets medlemmer og antal af møder.
7. **Kommissorium og ændringer**
   1. Bestyrelsen gennemgår mindst en gang om året kommissoriet for at sikre, at det er fyldestgørende og i overensstemmelse med gældende lovgivning.